ભાવનગર: ગુજરાતમાં ચાલુ વર્ષે વિધાનસભાની ચૂંટણી યોજાવાની હોવાથી ભાજપ અને કૉંગ્રેસ દ્વારા ચૂંટણીનો પ્રચાર જોરશોરથી શરૂ કરી દેવામાં આવ્યો છે. રાહુલ ગાંધીએ તાજેતરમાં જ સૌરાષ્ટ્ર અને મધ્ય ગુજરાતની મુલાકાત લીધી હતી. અમિત શાહ અને વડા પ્રધાને હોમ સ્ટેટની મુલાકાતે આવ્યા હતા. ત્યારે તા. ૧૭ને મંગળવારે નરેન્દ્ર મોદી ભાવનગર આવશે. ઘોઘા - દહેજ ફેરીના લોકાર્પણ માટે વડા પ્રધાનનો કાર્યક્રમ તૈયાર થયો છે. ભાવનગરના જવાહર મેદાન ખાતે પણ વડા પ્રધાનની સભાનું આયોજન થઇ રહ્યું છે જેથી તડામાર તૈયારી ચાલી રહી છે. વિકાસ ઝંખતા ભાવનગર માટે આશાના કિરણરૂપ અતિ મહત્ત્વપૂર્ણ ગણાતા ઘોઘા - દહેજ રો-રો ફેરી સર્વિસનું લોકાર્પણ આગામી તા. ૧૭ ઓકટોબરે કરવા તંત્ર તડામાર તૈયારી કરી રહ્યું છે. મોદીના હસ્તે લોકાર્પણનો કાર્યક્રમ ગોઠવાયો છે. મોદીનો કાર્યક્રમ નક્કી થતાં ઘોઘા ખાતે હેલિપેડની તૈયારીઓ શરૂ કરવામાં આવી છે. સુરક્ષા વ્યવસ્થા અંગે પોલીસ અધિકારીઓએ મુલાકાત લીધી છે. ભાવનગર રેન્જ આઇ.જી., જિલ્લા પોલીસવડા, કલેકટર સહિતના અધિકારીઓએ ઘોઘા ખાતે આ પ્રોજેકટ સ્થળની મુલાકાત લીધી છે. વડા પ્રધાનના ભાવનગરના પ્રવાસને લઇ તંત્રમાં દોડધામ મચી ગઇ છે.